Úradný vestník L 189 , 03/07/1998 S. 0014 - 0015



Rozhodnutie Rady z 8. júna 1998 o ratifikácii Dohody o vykonávaní ustanovení Dohovoru Spojených národov o morskom práve z 10. decembra 1982 týkajúceho sa zachovania a riadenia násad rýb žijúcich na oboch stranách mora a násad veľmi sťahovavých rýb Európskym spoločenstvom (98/414/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, najmä na jej článok 43 spolu s prvým odsekom článku 228 ods. 3, so zreteľom na návrh Komisie [1], so zreteľom na stanovisko Európskeho parlamentu [2], keďže, pokiaľ ide o morský rybolov, spoločenstvo je oprávnené prijať opatrenia na zachovanie a riadenie zdrojov rybolovu a preberať na seba zahraničné záväzky s ostatnými štátmi alebo medzinárodnými organizáciami; keďže spoločenstvo podpísalo Dohovor Spojených národov o morskom práve, ktorý zaväzuje pobrežné štáty a štáty zaoberajúce sa rybolovom na otvorených moriach, aby spolupracovali pri zachovávaní a riadení násad rýb, žijúcich na oboch stranách mora (rýb, ktoré sa vyskytujú vo výlučných ekonomických zónach, aj mimo nich), a násad veľmi sťahovavých rýb; keďže spoločenstvo sa zúčastnilo na medzinárodných rokovaniach v rámci Konferencie Spojených národov o násadách rýb, žijúcich na oboch stranách mora, a násadách veľmi sťahovavých rýb, ktorých výsledkom bolo prijatie dohody, ktorú spoločenstvo podpísalo 27. júna 1996; keďže cieľom uvedenej dohody je zabezpečiť dlhodobé zachovanie a udržateľné využívanie násad rýb, žijúcich na oboch stranách mora, a násad veľmi sťahovavých rýb, okrem iného zabezpečením posilnenia medzinárodných rybolovných organizácií a medzinárodnej spolupráce, pokiaľ ide o tieto násady; keďže rybári spoločenstva lovia tieto násady a keďže je v záujme spoločenstva, aby plnilo efektívnu úlohu v regionálnych rybolovných organizáciách, ktoré budú zodpovedné za vykonanie dohody; keďže podľa článku 1 ods. 2 a článkov 38 a 47 tejto dohody Európske spoločenstvo môže dohodu ratifikovať v súlade s prílohou IX k Dohovoru o morskom práve; keďže spoločenstvo a jeho členské štáty majú právomoci v oblastiach, zahrnutých do uvedenej dohody; keďže preto je potrebné, aby sa spoločenstvo a jeho členovia stali zmluvnými stranami v rovnakom čase, čo im umožní spoločne vykonávať povinnosti určené v dohode a spoločne uplatňovať práva, ktoré im udeľuje v prípadoch spoločných právomocí, aby zaručili jednotné uplatňovanie dohody v rámci spoločnej politiky rybolovu, ROZHODLA TAKTO: Článok 1 Dohoda o vykonaní ustanovení Dohovoru Spojených národov o morskom práve z 10. decembra 1982, týkajúca sa zachovania a riadenia násad rýb, žijúcich na oboch stranách mora a násad veľmi sťahovavých rýb sa týmto ratifikuje v mene Európskeho spoločenstva. Text uvedenej dohody je priložený k tomuto rozhodnutiu ako príloha A. Článok 2 1. Predseda Rady uloží v mene Európskeho spoločenstva ratifikačnú listinu a vyhlásenie o právomociach, uvedené v prílohe B k tomuto rozhodnutiu, spolu s vysvetľujúcimi vyhláseniami, uvedenými v prílohe C k tomuto rozhodnutiu, u generálneho tajomníka Spojených národov, v súlade s článkami 38, 47 a 49 uvedenej dohody. 2. Ratifikačná listina musí byť uložená v rovnakom čase ako ratifikačné listiny všetkých členských štátov. Členské štáty súčasne potvrdia vyhlásenia vydané spoločenstvom pri ratifikácii uvedenej dohody. Článok 3 Ak spoločenstvo navrhne postup riešenia sporu, ustanovený v dohode, zastupuje ho Komisia. Komisia sa vopred poradí o všetkých krokoch s členskými štátmi, pričom vezme do úvahy záväzné procedurálne lehoty. V Luxemburgu 8. júna 1998 Za Radu predseda J. Cunningham [1] Ú. v. ES C 367, 5.12.1996, s. 24 [2] Ú. v. ES C 167, 2.6.1997, s. 126. --------------------------------------------------